32012D0219
L 114/28
SLUŽBENI LIST EUROPSKE UNIJE
24.04.2012.
PROVEDBENA ODLUKA KOMISIJE
od 24. travnja 2012.
o priznavanju Srbije kao zemlje nezaražene organizmom Clavibacter michiganensis ssp. sepedonicus (Spieckerman et Kotthoff) Davis et al.
(priopćena pod brojem dokumenta C(2012) 2524)
(2012/219/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu Vijeća 2000/29/EZ od 8. svibnja 2000. o zaštitnim mjerama protiv unošenja u Zajednicu organizama štetnih za bilje ili biljne proizvode i protiv njihovog širenja unutar Zajednice (1), a posebno točku 12. dijela A njezinog Priloga III.,
budući da:
(1)
U točki 12. dijela A Priloga III. Direktivi 2000/29/EZ predviđena je opća zabrana unošenja u Uniju gomolja vrsta Solanum L. i njihovih hibrida, osim onih navedenih u točkama 10. i 11. navedenog dijela A, uključujući gomolje vrste Solanum tuberosum L., podrijetlom iz trećih zemalja. Ta se zabrana ne treba odnositi na europske treće zemlje koje su priznate kao zemlje nezaražene organizmom Clavibacter michiganensis ssp. sepedonicus (Spieckerman et Kotthoff) Davis et al. („organizam”).
(2)
Iz službenih izvješća koje je dostavila Srbija, vezanih za istraživanja iz 2009., 2010. i 2011., i na temelju informacija prikupljenih tijekom misije koju je u toj zemlji u studenom i prosincu 2009. proveo Ured za hranu i veterinarstvo, proizlazi da se taj organizam u Srbiji ne pojavljuje i da je ta zemlja provela postupke nadzora, pregleda i testiranja nad uvozom i domaćom proizvodnjom gomolja vrste Solanum tuberosum L. u pogledu tog organizma.
(3)
Stoga je primjereno priznati Srbiju kao zemlju nezaraženu tim organizmom.
(4)
Ova Odluka ne dovodi u pitanje bilo kakve kasnije nalaze iz kojih bi bilo razvidno da je taj organizam u Srbiji prisutan.
(5)
Komisija će zatražiti od Srbije da na godišnjoj osnovi dostavlja informacije potrebne kako bi se provjerilo je li Srbija i dalje nezaražena tim organizmom.
(6)
Mjere predviđene ovom Odlukom u skladu su s mišljenjem Stalnog odbora za biljno zdravstvo,
DONIJELA JE OVU ODLUKU:
Članak 1.
Priznavanje
Srbija se priznaje kao zemlja nezaražena organizmom Clavibacter michiganensis ssp. sepedonicus (Spieckerman et Kotthoff) Davis et al.
Članak 2.
Adresati
Ova je Odluka upućena državama članicama.
Sastavljeno u Bruxellesu 24. travnja 2012.